## El Circuit Ricardo Tormo serà esta setmana l’escenari principal dels FIA Motorsport Games

*** València és la seu de la tercera edició de les ‘olimpíades’ de l’automobilisme del 23 al 27 d’octubre
* Prop de mil pilots participen en les 26 categories que representen un total de 86 federacions nacionals**

El Circuit Ricardo Tormo serà durant esta setmana l’escenari principal dels FIA Motorsport Games, la competició de la Federació Internacional d’Automobilisme que reunix competidors dels sis continents que representen els seus països en la lluita per les medalles a l’estil olímpic.

Amb la celebració d’esta tercera edició dels FIA Motorsport Games, València torna a ser l’epicentre del món del motor. Comença així una de les setmanes més importants per a la història dels esports automobilístics a Espanya amb la celebració per primera vegada dels FIA Motorsport Games.

L’escenari principal d’este certamen no podia ser altre que el Circuit Ricardo Tormo que esta temporada complix 25 anys. El traçat de Cheste és la seu principal dels FIA Motorsport Games, la base de les seleccions i a on es disputaran les principals competicions automobilístiques. Amb 26 categories diferents en les quals participaran centenars de pilots pertanyents a 86 seleccions nacionals diferents, este esdeveniment suposa una nova fita històrica tant per al Circuit com per a la ciutat de València.

A més del Ricardo Tormo, l’Aspar Circuit acollirà diverses disciplines, com el *karting* o el *car cros*s, mentres que les etapes de ral·li es disputaran per les carreteres pròximes a Utiel i Requena. Juntament amb estos llocs, la Ciutat de les Arts i les Ciències de València serà el punt de referència per a les competicions d’​​​​​​​*e-sports*, així com el lloc triat per a les cerimònies inaugurals i de clausura.

“Estem molt orgullosos de poder ser la seu principal dels FIA Motorsport Games. Continuem demostrant que des del Circuit Ricardo Tormo estem preparats per a ajudar a organitzar tot tipus d’esdeveniments de gran magnitud i, com sempre, serà una gran festa per als milers d’aficionats que esperem. No solament les diferents seleccions nacionals amb els seus millors pilots són un gran atractiu, sinó també la varietat de disciplines que el públic podrà conéixer de primera mà”, ha declarat Nicolás Collado, director del Circuit Ricardo Tormo.

El dimecres a les 19:30 hores començarà la cerimònia inaugural i el dijous s’iniciaran totes les competicions amb les sessions d’entrenaments i classificatoris, mentres que en els dies següents se celebraran les finals fins a arribar a la coronació dels campions en la gala de clausura del diumenge.

Fecha: 21/10/2024